30 vas oor geweld in PhilippiBetogings het Woensdag op Jakes Gerwelrylaan naby Mitchells Plain in Kaapstad opgevlam (2 Mei 2018). Foto: ANA Dertig persone is in hegtenis geneem ná betogings in Jakes Gerwelrylaan en die R300 in Kaapstad. Maroela Media het vroeër berig betogers het ŉ kitsbank by ŉ vulstasie aan die brand gesteek, terwyl ŉ vrugte- en groentestalletjie en ŉ voertuig ook deurgeloop het. Die betogings gaan glo oor oop grond vir behuising. Volgens mediaberigte is betogers ook ontevrede oor ŉ tekort aan sanitasie, paaie en toegang tot skole. Volgens die Stad Kaapstad is verkeersligte beskadig en ŉ taxi met klippe bestook. Verskeie paaie rondom Mitchell’s Plain is gesluit weens die betogings. Sers. Noloyiso Rwexana, woordvoerder van die polisie, het gesê die persone, wat in hegtenis geneem is, staan tereg op aanklag van openbare geweld en hulle sal binnekort in die Athlone-landdroshof verskyn. Die polisie doen ŉ beroep op betogers om nie enige wette te oortree nie. “Vandalisme en ander onwettige bedrywighede sal nie geduld word nie. Beslissende optrede sal geneem word teen enige vorm van wetteloosheid,” het Rwexana bygevoeg. Die polisie is steeds in die gebied om die situasie te monitor.